  Виталий Пронин Удмурт кылъя курсъёсы арысь аре тросгес адямиос лыкто.3-тӥ коньывуонысен шаерамы ужаны кутско удмурт кылъя курсъёс. Та дырлы усьтэмын 13 дышетскон инты: 6-ез - Ижын, 7-ез - ёрос центръёсын.Ижын урокъёс мынозы Эшъяськон юртын, Удмурт кун университетын, К. Герд нимо гимназиын, Ф. Васильев нимо библиотекаын но мукет интыосын. Со сяна, удмурт кылэз дышетозы Глазовын, Вавожын,  Кезын, Можгаын, Эграын но Гракын. Улон возьматӥз ни, котькуд интыын усьтӥське 2 яке солэсь ятыр группа. Дышетскон сярысь тросгес тодыны быгатоды udmdunne.ru сайтысьтымы.- 2007-тӥ арын тодосчи Роза Аркадьевна Кузнецова Ижысь гурт удысъя академилэн огаз огъяулоннияз удмурт кылъя кружок усьтӥз, отчы ветлэм 15 адями, - вера анай кылъя дышетӥсьёслэн «Выжы» ассоциациенызы кивалтӥсь Ангелина Решетникова. - Вуоно араз ми доры вазиськиз Нациосын ужан политикая министерство,  удмурт кылъя курсъёсты проект пыр радъяно шуыса. Озьы дышетӥсьёслы уксё но тырыны луысал. Со дырысен арысь аре Ижлэн пӧртэм сэрегъёсаз группаос ужаны кутскизы.Али удмурт кылъя курсъёсы арысь аре тросгес адямиос лыкто. Кылем арын, кылсярысь, Вавож ёросын  люкаськиз 50 адями. Группаын 15 адями луыны кулэ ке, татын одӥг дышетӥсь вылэ  25 адями усиз, югдурез чакласа, туэ Вавожын 3-тӥ дышетӥсь шедьтӥллям ни. Ижын тросгес дышетскыны лыкто Удмурт кун университетэ, одӥг группаын татын люкаське ог 30 адями.Тросэзлэн, пичи тодон-валанъёс басьтыса, азьланяз удмурт кылэз мургес дышетэмзы потэ. Но таӵеосыз понна дунтэк удмурт курсъёс чакламын ӧвӧл на.- Милям али ужпуммы - калыкез курик вылэ кутон, - вера Нациосын ужан политикая министерствоын ужась Елизавета Ложкина. - Адямиослэн мургес тодон-валанъёс басьтэмзы потэ ке, соос быгато асьсэос группа кылдытыны, дышетсконзы понна уксё тырыса.Но удмурт курсъёсты нуись дышетӥсьёс выль «студентъёссылэсь» малпанъёссэс лыдэ басьто ик. Кылем арын, кылсярысь, Удмурт кун университетын одӥг группае удмурт кылэз умойгес тодӥсьёс ветлӥзы. Туэ та амалъя курсъёс ужалозы Вавожын но.Кызьы вераз Ангелина Решетникова, азьвыл курсъёсы тросгес арлыдоос ветлӥзы ке, «Пукон коркае» выллем, берло дыре курсъёсы кыстӥсько «бадӟым адямиос», ужась калык но егитъёс, озьыен, вуоно анай-атайёс. Та ик курсъёслэн бадӟым вормонзы.Озьыен, удмурт кылъя курсъёс ужалозы таӵе интыосын: Ижкар, Эшъяськон юрт. Орджоникидзе урам, 33-тӥ «а» юрт. Ижкар, Гуманитарной лицей. Шишкин ульча, 3-тӥ юрт. Ижкар, К. Герд нимо гимназия. Петров урам, 19-тӥ юрт. Ижкар, Ф. Васильев нимо лыдӟиськон юрт. Пионерилы 50 ар урам, 22-тӥ юрт. Ижкар, Удмурт театр. М. Горький ульча, 73-тӥ юрт. Ижкар, Удмурт кун университетлэн 2-тӥ корпусэз. Университетской урам, 1-тӥ юрт. Озьы ик курсъёс радъяськозы мукет каръёсын но ёросъёсын: Можга кар, дышетӥсьёсты дасянъя Т. Борисов нимо колледж. Наговицын урам, 33-тӥ юрт. Глазов, дышетӥсьёсты дасянъя В. Короленко нимо институтлэн 3-тӥ корпусэз. Первомайской ульча, 25-тӥ юрт. Кез каргурт, лыдӟиськон юрт. Киров ульча, 12-тӥ юрт. Эгра ёрос, К. Митрей нимо ёрос библиотека. Нефтяникъёслэн микрорайонзы, 31-тӥ юрт. Якшур-Бӧдьтя ёрос, лыдӟиськон юрт. Пушина урам, 95-тӥ юрт. Вавож черкогурт, лыдӟиськон юрт. Интернациональной урам, 51-тӥ юрт. Грак ёрос, А. Марченко нимо шор ёзо школа. Колпаков ульча, 63-тӥ юрт. Мария Векшина  